Nuwe wêreldklas navorsings- en opleidingsplatform vir wingerdbedryf – Wyn-SA
US en Vinpro werk saam met unieke wingerde
Die Universiteit Stellenbosch en Vinpro het sopas 'n wêreldgehalte platform vir wingerdopleiding
en -navorsing by die Welgevallen-proefplaas in Stellenbosch bekendgestel.
"Die Welgevallen opleidings- en navorsingswingerde, wat in samewerking met die US se
departement wingerd- en wynkunde staangemaak is, sal nie net aan studente en navorsers van
die universiteit 'n uitnemende opleidings- en navorsingsplatform bied nie, maar is ook 'n
uitstekende platform vir kennisoordrag na die breër wynbedryf," het prof Danie Brink, dekaan van
die US se fakulteit agriWetenskappe, tydens die amptelike bekendstelling in Stellenbosch
Die US se fakulteit agriWetenskappe befonds die projek en het die wynbedryfliggaam Vinpro
aangestel om dit oor die volgende drie jaar te implementeer as deel van die organisasie se GenZ-wingerdprojek, wat ten doel het om kennisoordrag in die Suid-Afrikaanse wynbedryf te bevorder deur praktiese demonstrasies en wingerdproewe.
Nog 'n wingerdblok demonstreer 10 uiteenlopende snoeistelsels, insluitend die Guyot-, kortdraer-, Cazenave-, boks-, gemeganiseerde en die Italiaanse Simonit & Sirch-snoeistelsels.
Laastens, 'n tafel- en droogdruifblok is die eerste in sy soort op dié perseel en beskik oor meer as 20 tafel- en droogdruifvariëteite wat op ses verskillende prieelstelsels opgelei word.
"Die nuwe opleidings- en navorsingswingerde, wat in oorleg met die departement van wingerd en wynkunde se kurrikulum ontwerp is, stel studente aan soveel moontlik wingerdbestuurspraktyke bloot en bied uitstekende navorsingsgeleenthede," sê Talitha Venter, dosent aan die departement wingerd- en wynkunde wat die projek saam met die Gen-Z-span oorsien.
"Huidige studente ervaar alle prosesse verbonde aan wingerdvestiging eerstehands, terwyl generasies vorentoe voordeel sal trek uit goed beplande, goed ontwikkelde wingerde waarin hulle waardevolle praktiese ervaring sal opdoen."
"Die vestiging van hierdie wêreldgehalte perseel vir wingerdopleiding en -navorsing het voortgevloei uit die US en fakulteit agriWetenskappe se eeufeesvieringe in 2019, en simboliseer die oorgang na 'n volgende fase van vernuwing, innovasie, tegnologie en kennisoordrag," sê Brink.
"Die US sal slegs as 'n wêreldgehalte instansie kan bly voortbestaan deur vennootskappe. Deur met ons vennote in die wynbedryf – Vinpro, Winetech en hul netwerk van kundiges – hande te vat, het ons dit reggekry om die brug tussen die akademici en die privaatsektor te oorkruis, en terselfdertyd 'n platform vir vindingrykheid en kreatiewe leer staan te maak. Ons bou hiermee ook ons intellektuele kapitaal op en daag die volgende generasie studente en navorsers uit om geleenthede soos hierdie perseel aan te gryp om vorentoe 'n merkbare verskil in die bedryf te
"Vir die Suid-Afrikaanse wynbedryf om internasionaal mededingend te bly, moet ons voortdurend innoveer en ons mense met die regte vaardighede toerus. Dis daarom baie belangrik dat die bedryf en akademiese instansies nou saamwerk," sê Vinpro se bestuurshoof, Rico Basson.
"Die vennootskap tussen die wynbedryf en die US strek oor meer as 100 jaar, en ons is daarom opgewonde om deel te hê aan hierdie mylpaal wat as boublok vir innovasie en talentontwikkeling vir generasies vorentoe dien.
"Die Gen Z-wingerdprojek het ten doel om demo-persele regoor die wynbedryf te vestig waarvan die tegnologie-oordrag in die langtermyn vir die wynbedryf wesenlike waarde sal inhou," sê Francois Viljoen, bestuurder van Vinpro se Gen Z-projek. "Ons betrokkenheid as projekleiers by die vestiging van hierdie doelgerigte wingerdblokke by Welgevallen was daarom 'n natuurlike volgende stap om studente en navorsers van die onderskeie akademiese instansies, maar ook die breër wynbedryf – insluitend wyndruifprodusente, wingerdboukundiges, wynmakers en
wingerdwerkers – aan die nuutste tegnologie, wingerdpraktyke en plantmateriaal bloot te stel en sodoende ons gesamentlike kundigheid na 'n volgende vlak te neem."
Francois Viljoen, bestuurder van die Gen-Z-wingerdprojek en Courtneigh Frolicks, hooftegnikus van die departement agriwetenskappe van die US in een van die proefwingerde.